אפי נוה

ביוגרפיה

נולד כאפרים נבעה לדני ואדה נבעה, ילידי עיראק. הוא גדל והתחנך באשקלון. בתיכון למד בבית הספר ע"ש "תגר" באשקלון. ב-1987 התגייס לצה"ל ושירת תחילה בחיל השריון, אך לאחר תאונת דרכים רוב שירותו הסדיר היה בממר"ם.
למד משפטים שלוש שנים במכללת "רמות משפט" והשלים את הסמסטר האחרון של לימודי התואר הראשון באוניברסיטת תל אביב, לצד סטודנטים נוספים ממחזורו, עקב הפסקת פעילות המכללה. בשנת 1995 הוסמך כעורך דין לאחר התמחות בבית משפט השלום בתל אביב, אצל השופטת שרה דותן. ב-1999 הקים ביחד עם עו"ד אלישע אטיאס את משרד עורכי הדין "אטיאס - נוה", העוסק בתחומי הביטוח והנזיקין.
ב-21 ביוני 2011 נבחר לראש מחוז תל אביב והמרכז בלשכת עורכי הדין, שהוא המחוז הגדול בלשכה ומאגד בתוכו כ-70 אחוזים מעורכי הדין בישראל. ב-2012 ייסד את "המדרשה למשפט מעשי של מחוז תל אביב והמרכז", שהיא פרי שיתוף פעולה עם מוסדות אקדמיים במחוז תל אביב והמרכז ומטרתה לספק לעורכי הדין העשרה מקצועית.
במהלך כהונתו כיושב ראש ועדת האתיקה של מחוז תל אביב והמרכז, ערך רפורמה בכללי האתיקה של לשכת עורכי הדין בעניין התרת והרחבת הפרסום האינטרנטי, לרבות שינוי גישת הוועדה ביחס לכללי הפרסומת של עורכי דין והתאמתם לעידן האינטרנט.]
בינואר 2012 הוביל את המאבק הציבורי בפרשה שכונתה "הפרוטוקול המשופץ" של סגנית נשיא בית המשפט המחוזי בתל אביב, ורדה אלשיך, כאשר ועדת האתיקה וועד המחוז בראשותו הגישו תלונה נגד השופטת לנציב תלונות הציבור על השופטים, וזאת לאור מעשיה, שכללו עריכת 36 שינויים ותוספות לפרוטוקול דיון של בית המשפט בסיומו של הדיון בהיעדר הצדדים. נציב תלונות הציבור על השופטים, השופט אליעזר גולדברג, מצא את התלונה כמוצדקת ופורום ראשי המחוזות בלשכה בהנהגתו של נוה הוביל מאבק להעברתה של השופטת מכהונתה, אך שר המשפטים, יעקב נאמן הוביל לפשרה שבמרכזה הסתפקות בהחלטתו של נשיא בית המשפט העליון, אשר גרוניס, על אזהרה חמורה לאלשיך.
בהיותו ראש מחוז תל אביב בלשכת עורכי הדין, קרא לעורכי הדין להעדיף העסקת עורכי דין צעירים על פני מתמחים, בשל הצפת הענף ועל פי הכלל של עניי עירך קודמים.

ראש לשכת עורכי הדין


ביוני 2015 נבחר ליו"ר לשכת עורכי הדין.
בינואר 2017 הגיש תביעת דיבה על סך מיליון ש"ח נגד העיתונאית שרון שפורר, בעקבות סדרת כתבות שפרסמה ביוני 2017, ובהן העלתה טענות לפיהן ייתכן שמקורבים לנוה ותורמים של מסעות הבחירות שלו זכו לעדיפות בקבלת תיקי בוררות המופנים ללשכת עורכי הדין. נוה הכחיש את האמור בכתבות ואף טען כי פרסומיה של שפורר, במקביל להליך המשפטי המתנהל ביניהם, מנוגדים לכללי האתיקה העיתונאית.
בנובמבר 2017 התפרסם תחקיר של עמרי אסנהיים בתוכנית "עובדה", אשר הציג את הרקע להליך מינוי השופטים במדינה. נוה התראיין לתחקיר והציג בו את עמדותיו בנוגע למינוי שופטים ואת שיתוף הפעולה שלו עם שרת המשפטים איילת שקד. במהלך התחקיר הקליט נוה את משתתפי כנס לשכת עורכי הדין באילת.
הוא סיים את תפקידו בשנת 2019 ובמקומו נבחר אבי חימי.

האשמה בפלילים

ב-2018 נחקר באזהרה בחשד למרמה ולעבירה על חוק הכניסה לישראל. על פי החשד, ניסה לסייע לחברתו שנלוותה אליו, בר כץ, להיכנס לישראל מבלי להציג את דרכונה. נוה הודה בחקירה בביצוע המעשה וכן בסיוע לכץ לצאת מהארץ ללא ביקורת דרכונים. נוה הסביר את מעשהו ברצונו להסתיר מאשתו את נסיעתו עם חברתו לחו"ל מאחר שלטענתו הוא נתון למעקבים של חוקרים פרטיים בעקבות משפט גירושים. ב-25 בדצמבר הוגש כתב אישום נגד נוה וכץ בגין יציאה מישראל שלא כחוק בצוותא, כניסה לישראל שלא כחוק בצוותא וקבלת דבר במרמה בצוותא.
עם פרסום החשדות נגדו השעה עצמו נוה מהוועדה לבחירת שופטים, ועם הגשת כתב האישום הודיע על פרישתו מהוועדה.
ב-27 בדצמבר 2018 אמר נוה בראיון לתוכנית "עובדה" כי סירב למנות את פרקליט המדינה, שי ניצן, לשופט בבית המשפט העליון, ומכאן העמדתו לדין. פרקליטות המדינה הכחישה את טענת נוה.

חיים אישיים

נוה גרוש בשנית ואב לשישה. מתגורר בתל אביב.